Kyk, ’n jagluiperd op die N2Die jagluiperd is in die bakkie op die N2 in Kaapstad gewaar (Foto: Skermskoot) Passasiers in ’n minibustaxi het in algehele verbasing gestaar toe hulle die afgelope week ’n jagluiperd agterin ’n bakkie op die N2-hoofweg in Kaapstad gewaar het. ŉ Video van die jagluiperd wat Donderdag saam met ’n vrou agterin ’n bakkie met ’n kappie ry, het opslae op sosiale media gemaak. Wat veral kommentaar ontlok het, was die feit dat die minibustaxi nie sommer die bakkie wou verbysteek nie. “Die passasiers het na die bakkie gestaar; nie uit vrees nie, maar ongeloof om die ongelooflike dier te sien,” vertel Dawn Glover, bestuurder van die Cheetah Outreach-organisasie, wat die bakkie bestuur het. “Dit is nie ’n alledaagse verskynsel om ’n jagluiperd in ’n bakkie te sien nie.” Die Cheetah Outreach-organisasie se primêre doelwit die afgelope 25 jaar is om die voortbestaan van die vrylopende jagluiperd te bevorder. Die organisasie hou gereeld opvoedkundige praatjies as deel van hul bewusmakingsprogram oor die bewaring van jagluiperds. En soms neem hulle jagluiperds saam op die uitstappie. Volgens Glover sal die jagluiperds slegs saamgaan indien die omgewing vir die dier veilig is. “Die jagluiperds word gewoonlik saam met hul hanteerders in die bakkie na die praatjie vervoer. Tydens die praatjie sit die jagluiperd op ’n tafel waar die gaste die dier kan ontmoet. Twee hanteerders is die hele tyd by die jagluiperd om ’n ogie te hou.” Die jagluiperd, Romeo, was Donderdag op pad na só ŉ ontmoeting by die Mount Nelson in Kaapstad. Hy het saam met sy hanteerder, Michelle (Marneweck), agterin die bakkie gery. “Ons het vir Romeo saamgeneem na ’n praatjie wat ons met ’n groep Franse toeriste gehad het. Daar het ons hulle meer van die bewaring van jagluiperds vertel en hulle het vir Romeo ontmoet.” Michelle is al die afgelope ses jaar Romeo se hanteerder en volgens Glover het hulle ’n spesiale band. “Ons fokus daarop om ’n sterk verhouding tussen ons hanteerders en jagluiperds te bou.” Volgens Glover verkies die jagluiperds om saam met hul hanteerders te reis. “Hulle het ’n goeie reis gehad, behalwe dat Romeo op Michelle urineer het.” Glover sê wêreldwyd is daar slegs 6 700 jagluiperds oor. “Die koers waarteen die bevolking van jagluiperds afneem, het die afgelope tien jaar gedaal omdat mense meer op die bewaring van jagluiperds begin fokus het.”